**Concursul Național de Istorie „Nicolae Iorga”**

**24 aprilie 2021**

**Clasa a XII-a**

**Timpul de lucru este de 2 ore.**

**Se acordă 10 puncte din oficiu.**

**SUBIECTUL 1 40 puncte**

**Citiți, cu atenție, sursele de mai jos:**

1. *Aşa şi neamul acésta, despre care scriem, al țârilor acestora, numele vechi şi mai corect este rumân, adecă râmlean, de la Roma. Acest nume de la descălecatul lui Traian, şi cât au trăit [...]tot acest nume au ţinut şi ţin pănă astăzi şi încă mai bine munténii decât moldovénii, că ei şi acum zic şi scriu ţara sa rumânească, ca şi românii cei din Ardeal.*

*Iară străinii şi ţările împrejur le-au pus acest nume vlah, de pe vloh, cum s-au mai poménit,valios, valascos, olah, voloşin, tot de la străini sunt puse acéste numere, de pre Italiia, cărora zic vloh.* (Miron Costin, *De neamul moldovenilor*)

1. *Ioan de Hunedoara (Johannes Huniades), a cărui reputație o întunecă pe a celorlalți, nu a sporit atât gloria ungurilor cât a românilor din mijlocul cărora se născuse [...]*

*Acest pământ a fost locuit odinioară de geți, care l-au pus pe fugă rușinoasă pe Darius fiul lui Histaspe și au pricinuit multe înfrângeri Traciei. În cele din urmă au fost subjugați și zdrobiți de forțele romane. Și a fost dusă acolo o colonie de romani, care să-i țină în frâu pe daci, sub conducerea unui oarecare Flaccus, după care a fost numită Flacchia. Apoi* *după o lungă bucată de timp, alterându-se numele, așa cum se întâmplă**, a fost numită Valahia, și în loc de flacci au fost numiți valahi. Acest popor până acum are un grai roman, deși schimbat în mare parte și abia putând fi înțeles de un om din Italia.*

(Enea Silvio Piccolomini, *Liber chronicarum*, Nürnberg, 1493)

1. Numiți sursa în care se face referire la originea lui Iancu de Hunedoara. 4 puncte
2. Precizați, pe baza sursei A, care este numele vechi și corect al populației care locuia în nordul Dunării. 4 puncte
3. Menționați un spațiu istoric la care face referire sursa B. 4 puncte
4. Scrieți o relație cauză-efect stabilită între două informații selectate din sursa B, precizând rolul fiecăreia dintre aceste informații (cauză respectiv efect). 6 puncte
5. Prezentați, având în vedere informațiile din sursele A și B, două motive pentru care locuitorii din spațiul extracarpatic și intracarpatic erau numiți vlahi. 8 puncte
6. Menționați două caracteristici ale teoriei imigraționiste. 4 puncte
7. Prezentați, în maxim 60 de cuvinte, două dovezi ale continuității geto-dace/daco-romane.

 10 puncte

**SUBIECTUL 2 50 PUNCTE**

Realizați utilizând maximum 500 de cuvinte, un eseu cu tema „*Formarea statelor medievale românești și rolul instituțiilor centrale”,* având în vedere:

* menționarea a două autonomii locale din spațiul intracarpatic în secolul IX;
* prezentarea unui factor extern care a contribuit la formarea statului medieval intracarpatic;
* prezentarea unei instituții din spațiul intracarpatic între secolele XII – XV;
* menționarea a două autonomii locale extracarpatice din secolul XIII;
* prezentarea unui fapt istoric din secolul XIV care a contribuit la formarea unui stat medieval românesc extracarpatic;
* formularea unui punct de vedere despre atribuțiile reprezentantului unei instituții centrale medievale, argumentat cu un fapt istoric relevant.

(Notă: se punctează și utilizarea **limbajului istoric** adecvat, **structurarea** prezentării, evidențierea **relației cauză – efect**, elaborarea **argumentului istoric**, respectarea **succesiunii cronologice/logice**, **încadrarea în limita de spațiu**. )

**BAREM DE EVALUARE ȘI NOTARE**

**Clasa a XII-a**

* Se punctează orice alte modalități de rezolvare corectă a cerințelor.
* Nu se acordă alte punctaje intermediare decât cele precizate explicit în barem.
* Se acordă **10 puncte** din oficiu. Nota finală se calculează prin împărțirea cu 10 a punctajului total acordat.

 **SUBIECTUL 1 40 puncte**

1. **4 puncte** pentru precizarea sursei B
2. **4 puncte** pentru precizarea termenului „rumân”
3. **4 puncte** pentru menționarea termenului „Valahia”
4. **6 puncte** pentru orice relație cauzală (ex. cauză: *după o lungă bucată de timp, alterându-se numele;* efect*: a fost numită Valahia)*
5. **8 puncte** pentru prezentare împărțite astfel:

**a.** câte două puncte pentru menționarea fiecărui motiv, ex. *străinii au pus aceste nume, a derivat de la Flaccus* (2x2=4puncte);

b. câte două puncte pentru prezentarea fiecărui motiv (2x2=4puncte);

6. **4 puncte** împărțite astfel: câte două puncte pentru fiecare caracteristică (2x2=4 puncte);

7. **10 puncte** împărțite astfel: câte două puncte pentru menționarea unei dovezi (2x2=4 puncte);

Câte trei puncte pentru prezentarea fiecărei dovezi (3x2=6)

**SUBIECTUL 2 50 PUNCTE**

* **câte 3 puncte** pentru menționarea a două autonomii locale intracarpatice din sec. IX

 2 X 2 = 6 puncte

* **3 puncte** pentru menționarea unui factor extern care influențează formarea Transilvaniei

**5 puncte** pentruprezentarea completă a factorului extern, prin relația cauză-efect și cu cel puțin două caracteristici/

2 puncte pentru prezentarea parțială a factorului extern, doar cu o caracteristică

* **3 puncte** pentru menționarea unei instituții din Transilvania între sec. XII-XV

**5 puncte** pentruprezentarea completă a instituției precizate, prin relația cauză-efect și cu cel puțin două caracteristici/

* 2 puncte pentru prezentarea parțială a instituției, doar cu o caracteristică
* **câte 3** pentru menționarea a două autonomii locale din spațiul extracarpatic în sec. XIII

 3 X 2 = 6 puncte

* **3 puncte** pentru menționarea unui fapt istoric care a contribuit la formarea unui stat medieval românesc extracarpatic

**5 puncte** pentruprezentarea completă a faptului istoric care a contribuit la formarea unui stat medieval românesc extracarpatic, prin relația cauză-efect și cu cel puțin două caracteristici/

2 puncte pentru prezentarea parțială a faptului istoric, doar cu o caracteristică

* **3 puncte** pentru formularea unui punct de vedere despre atribuțiile unei instituții centrale medievale
* **5 puncte** pentru argumentarea cu un fapt istoric relevant a punctului de vedere formulat, utilizându-se conectorii de cauzalitate și concluzie**/**

2 puncte pentru argumentarea parțială cu un fapt istoric relevant a punctului de vedere formulat, fără utilizarea conectorilor de cauzalitate și concluzie

* **Structura** lucrării va fi notată cu **6 puncte** distribuite astfel:

 **2 puncte** limbaj istoric adecvat/

 1 punct pentru limbaj istoric parțial

 **1 punct** pentru structură (introducere – cuprins – încheiere)

 **2 puncte** pentru respectarea succesiunii logice/cronologice/

 1 punct pentru respectarea parțială a succesiunii logice/cronologice

 **1 punct** pentru respectarea limitei de spațiu